ประกาศกรมสวัสดิการและคุ้มครองแรงงาน เรื่อง หลักเกณฑ์ วิธีการ และเงื่อนไขการทำงานเกี่ยวกับเครื่องตอกเสาเข็มระบบไอน้ำ ระบบลม ระบบไฮดรอลิค ระบบเครื่องยนต์เผาไหม้ภายใน ระบบดีเซลแฮมเมอร์ หรือระบบอื่น พ.ศ. 2552

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
หลักเกณฑ์ วิธีการ และเงื่อนไขการทำงานเกี่ยวกับเครื่องตอกเสาเข็มระบบไอน้ำ ระบบลม
ระบบไฮดรอลิค
ระบบเครื่องยนต์เผาไหม้ภายใน ระบบดีเซลแฮมเมอร์ หรือระบบอื่น
พ.ศ.
๒๕๕๒

โดยที่กฎกระทรวงกำหนดมาตรฐานในการบริหารและการจัดการด้านความปลอดภัย
อาชีวอนามัยและสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑
กำหนดให้นายจ้างที่มีการทำงานเกี่ยวกับเครื่องตอกเสาเข็มระบบไอน้ำ ระบบลม
ระบบไฮดรอลิค ระบบเครื่องยนต์เผาไหม้ภายในระบบดีเซลแฮมเมอร์ หรือระบบอื่น
ปฏิบัติตามหลักเกณฑ์ วิธีการ และเงื่อนไขที่อธิบดีประกาศกำหนด

อาศัยอำนาจตามความในข้อ ๕๖
แห่งกฎกระทรวงกำหนดมาตรฐานในการบริหารและการจัดการด้านความปลอดภัย อาชีวอนามัย
และสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ ๑
 ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์ วิธีการ และเงื่อนไขการทำงานเกี่ยวกับเครื่องตอกเสาเข็มระบบไอน้ำ
ระบบลม ระบบไฮดรอลิค ระบบเครื่องยนต์ เผาไหม้ภายใน ระบบดีเซลแฮมเมอร์ หรือระบบอื่น
พ.ศ. ๒๕๕๒

ข้อ ๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
 นายจ้างที่ให้ลูกจ้างทำงานเกี่ยวกับเครื่องตอกเสาเข็มระบบไอน้ำ
ระบบลม ระบบไฮดรอลิค ระบบเครื่องยนต์เผาไหม้ภายใน ระบบดีเซลแฮมเมอร์ หรือระบบอื่น
ต้องปฏิบัติ ดังนี้
(๑)
ก่อนเริ่มปฏิบัติงานตอกเสาเข็มให้จัดฝึกอบรมให้กับลูกจ้างเกี่ยวกับการปฏิบัติงานตามคู่มือการใช้เครื่องตอกเสาเข็มและคู่มือการใช้สัญญาณสื่อสารระหว่างผู้ปฏิบัติงาน
ในการตอกเสาเข็มตามข้อ ๔๓
แห่งกฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงานเกี่ยวกับงานก่อสร้าง พ.ศ. ๒๕๕๑ และจัดเก็บหลักฐานการฝึกอบรมพร้อมที่จะให้พนักงานตรวจแรงงานตรวจสอบได้
(๒)
จัดให้มีผู้ให้สัญญาณสื่อสารในการตอกเสาเข็มเพื่อปฏิบัติตามคู่มือการใช้เครื่องตอกเสาเข็มและคู่มือการใช้สัญญาณสื่อสารระหว่างผู้ปฏิบัติงานในการตอกเสาเข็ม
(๓) ควบคุมดูแล ให้ลูกจ้างอยู่ในสภาพที่พร้อมในการปฏิบัติงาน

ข้อ ๔
 ห้ามนายจ้างให้ลูกจ้างหรือบุคคลใดที่ไม่มีหน้าที่เกี่ยวข้อง
ซึ่งอยู่ในสถานที่ก่อสร้างเขตก่อสร้าง
หรือในพื้นที่รับผิดชอบของนายจ้างอยู่ใกล้บริเวณแท่นเครื่องตอกเสาเข็มในระยะน้อยกว่า
๒ เท่าของความสูงของโครงเครื่องตอกเสาเข็มหรือเสาเข็ม ในขณะที่มีการใช้เครื่องตอกเสาเข็ม
เช่น การเคลื่อนย้ายเครื่องตอกเสาเข็ม การยกเสาเข็ม การตอกเสาเข็ม

ข้อ ๕
 ห้ามนายจ้างให้ลูกจ้างหรือบุคคลใดโหนเชือกหรือลวดสลิงของเครื่องตอกเสาเข็ม

ข้อ ๖
 การทำงานเกี่ยวกับเครื่องตอกเสาเข็ม
นายจ้างต้องปฏิบัติ ดังนี้
(๑) การทำงานเกี่ยวกับเครื่องตอกเสาเข็มระบบลม
หรือระบบไฮดรอลิค
ก. จัดให้มีการยึดโยง ท่อลม
หรือท่อไฮดรอลิคกับตัวลูกตุ้มของเครื่องตอกเสาเข็มให้มั่นคงแข็งแรง
ข.
หยุดการใช้เครื่องตอกเสาเข็มระบบลมหรือระบบไฮดรอลิค กรณีท่อลมหรือท่อไฮดรอลิคชำรุด
จนกว่าจะมีการแก้ไขให้มีความปลอดภัย
(๒)
การทำงานเกี่ยวกับเครื่องตอกเสาเข็มระบบเครื่องยนต์เผาไหม้ภายใน
ก. ตรวจสอบลวดสลิงให้อยู่ในสภาพที่สมบูรณ์
ก่อนและหลังการใช้งานทุกครั้งหากพบว่าชำรุดต้องหยุดการใช้ทำงานจนกว่าจะแก้ไขให้มีความปลอดภัย
ข.
จัดให้มีแผ่นเหล็กเหนียวกั้นหรือมีลูกกลิ้งบริเวณเหนือร่องรอกส่วนบนของเครื่องตอกเสาเข็มเพื่อป้องกันลวดสลิงหลุดจากร่องรอก
ค.
จัดให้มีการยึดปลายสลักที่สอดร้อยลูกตุ้มเพื่อป้องกันลูกตุ้มหลุด
ง. เมื่อหยุดการตอกเสาเข็ม
ต้องดูแลและควบคุมให้ลดระดับลูกตุ้มตอกเสาเข็มไว้ในตำแหน่งต่ำสุดของรางนำส่งเสาเข็มบนที่รองรับที่มีความมั่นคงแข็งแรง
(๓)
การทำงานเกี่ยวกับเครื่องตอกเสาเข็มระบบดีเซลแฮมเมอร์
ก. จัดให้มีบันไดพร้อมราวจับ
และโครงกันตกโลหะติดกับโครงเครื่องตอกเสาเข็ม
ข. กรณีโครงเครื่องตอกเสาเข็มมีชั้นพัก
ต้องจัดทำพื้นและทางเดินบนชั้นพักเป็นแบบกันลื่น และมีราวกันตกที่มีความมั่นคงแข็งแรงโดยรอบ
ค.
จัดให้มีอุปกรณ์หรือเครื่องหยุดอัตโนมัติที่สามารถหยุดการทำงานของเครื่องตอกได้ทันทีในกรณีฉุกเฉิน

ประกาศ
ณ วันที่ ๗ พฤษภาคม พ.ศ. ๒๕๕๒
อัมพร
 นิติสิริ
อธิบดีกรมสวัสดิการและคุ้มครองแรงงาน

ปริยานุช/ผู้จัดทำ
๓๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๙๐ ง/หน้า ๙/๒๖ มิถุนายน ๒๕๕๒